Rozhodnutie Komisie
z 27. novembra 2001
uznávajúce v zásade úplnosť dokumentácie predloženej na podrobné preskúmanie s cieľom možného zaradenia laminarinu a novaluronu do prílohy I smernice Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2001) 3761)
(Text s významom pre EHP)
(2001/861/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2001/49/ES [2] a najmä na jej článok 6 ods. 3,
keďže:
(1) Smernica 91/414/EHS ustanovuje vypracovanie zoznamu spoločenstva povolených účinných látok, ktoré môžu byť súčasťou prípravkov na ochranu rastlín.
(2) Spoločnosť Makhteshim Agan Ltd, Spojené kráľovstvo, predložila 29. marca 2001 britským úradom dokumentáciu týkajúcu sa účinnej látky novaluron so žiadosťou o jej zaradenie do prílohy I smernice 91/414/EHS. Pokiaľ ide o účinnú látku laminarin, spoločnosť Laboratoires Goëmar SA, Francúzsko, predložila príslušnú žiadosť belgickým úradom dňa 29. marca 2001.
(3) Britské a belgické úrady informovali Komisiu, že na základe predbežného preskúmania sa dokumentácia o uvedených aktívnych látkach zdá byť vyhovujúca z hľadiska požiadaviek prílohy II smernice 91/414/EHS. Dokumentácia rovnako spĺňa aj požiadavky uvedené v prílohe III tej istej smernice týkajúce sa prípravkov na ochranu rastlín s obsahom uvedených účinných látok. V súlade s ustanoveniami článku 6 ods. 2 smernice 91/414/EHS bola dokumentácia odoslaná jednotlivými žiadateľmi Komisii a ostatným členským štátom a postúpená Stálemu výboru pre zdravie rastlín.
(4) Týmto rozhodnutím by malo byť na úrovni spoločenstva formálne potvrdené, že dokumentácia sa považuje za zodpovedajúcu požiadavkám na údaje a informácie stanovené prílohou II smernice 91/414/EHS a, že najmenej jeden prípravok na ochranu rastlín obsahujúci uvedenú účinnú látku vyhovuje požiadavkám uvedeným v prílohe III smernice 91/414/EHS.
(5) Týmto rozhodnutím nesmie byť dotknuté právo Komisie požiadať žiadateľa o predloženie dodatočných údajov a informácií členskému štátu, ktorý je poverený vypracovaním správy o príslušnej látke tak, aby sa mohli objasniť niektoré aspekty dokumentácie.
(6) Opatrenia stanovené v tomto rozhodnutí zodpovedajú stanovisku Stáleho výboru pre zdravie rastlín,
PRIJALA TOTO ROZHODNUTIE:
Článok 1
Dokumentácia týkajúca sa účinných látok uvedených v prílohe tohto rozhodnutia, ktorá bola predložená Komisii a členským štátom s cieľom dosiahnuť zaradenie týchto látok do prílohy I smernice 91/414/EHS, v zásade vyhovuje požiadavkám týkajúcim sa údajov a informácií stanovených prílohou II smernice91/414/EHS.
Dokumentácia rovnako vyhovuje požiadavkám týkajúcich sa údajov a informácií stanovených prílohou III smernice 91/414/EHS o prípravku na ochranu rastlín s obsahom uvedenej účinnej látky v súvislosti s navrhovaným použitím prípravku.
Článok 2
Členské štáty poverené vypracovaním predmetných správ budú pokračovať v podrobnom skúmaní príslušnej dokumentácie a v čo najkratšej lehote, ale najneskôr do jedného roka od dátumu uverejnenia tohto rozhodnutia v Úradnom vestníku Európskych spoločenstiev, odošlú Komisii závery svojho skúmania spolu s odporúčaním na zaradenie alebo nezaradenie uvedenej účinnej látky do prílohy I smernice 91/414/EHS spolu so všetkými s tým súvisiacimi podmienkami.
Článok 3
Táto rozhodnutie je adresované členským štátom.
V Bruseli 27. novembra 2001